Ignaz Kuranda

**Ignaz Kuranda** (* 1. máj 1811, Praha† 3. apríl 1884, Viedeň) bol rakúsky spisovateľ, novinár a politik židovského pôvodu a nemeckej národnosti z Čiech, v 2. polovici 19. storočia poslanec Ríšskej rady.

## Biografia
Narodil sa v Prahe v židovskej rodine. Vzdelanie získal samoštúdiom. Od roku 1834 žil vo Viedni, kde sa zapojil do verejného, literárneho a neskôr aj politického života. Napísal na motívy Schillerovho diela *Warbeck* divadelnú hru, ktorá mala úspech po celej strednej Európe a ktorá obsahovala motívy slobody a mieru. V roku 1835 mu na pokračovaní začala v denníku Bohemia vychádzať literárna prvotina *Der zwölfte Februar*. Od roku 1837 pôsobil v redakcii denníka *Telegraph*, kam písal divadelné recenzie. V dennej tlači publikoval početné kratšie články a fejtóny, zamerané často na pozorovanie života vo Viedni. V roku 1838 podnikol dlhšiu cestu po Nemecku, Francúzsku a Belgicku. V Bruseli mal niekoľko prednášok na tému nemeckej literatúry. Roku 1841 založil list *[[Die Grenzboten]]*, ktorý potom vychádzal v rokoch 18421848 pod jeho redakciou v Lipsku. Zbieral holandské umenie 17. storočia.

Počas revolučného roku 1848 sa zapojil do politického diania. Už v marci 1848 podpísal spoločné vyhlásenie českých a nemeckých spisovateľov v Prahe z 21. marca 1848, v ktorom sa osobnosti umeleckého a verejného života prihlásili k národnostnej tolerancii a spoločnému postupu. V apríli 1848 sa trvalo vrátil do Rakúska a ihneď bol za mesto Teplice zvolený do celonemeckého Frankfurtského parlamentu. Už v septembri 1848 sa ale z Frankfurtu vrátil do Rakúska a vo Viedni založil politický denník *[[Ostdeutsche Post]]*, ktorý tu vychádzal pod jeho vedením až do júla 1866.

Po obnovení ústavnej vlády sa opäť zapojil do politiky. Zasadal vo Viedenskej obecnej rade. Od marca 1861 bol poslancom Dolnorakúskeho krajinského snemu. Zemský snem ho roku 1861 delegoval aj do Ríšskej rady (vtedy ešte volenej nepriamo) za Dolné Rakúsko (kúria mestská, obvod Viedeň). V júni 1861 sa na Ríšskej rade stretol rečnícky s predákom českých poslancov Františkom Ladislavom Riegerom. K roku 1861 sa uvádza ako redaktor a vlastník denníka Ostdeutschen Post, bytom vo Viedni. Opätovne bol krajinským snemom do Ríšskej rady za ten istý obvod delegovaný aj roku 1867, 1870 a 1871. Uspel aj v prvých priamych voľbách do Ríšskej rady roku 1873, za kúriu mestskú, obvod Viedeň, I. okres. Za ten istý obvod obhájil poslanecké kreslo aj vo voľbách do Ríšskej rady roku 1879 a poslancom bol až do svojej smrti roku 1884. V Ríšskej rade patril po roku 1861 k takzvanej veľkorakúskej frakcii.

Profiloval sa ako nemecký liberál (takzvaná Ústavná strana, liberálne a centralisticky orientovaná, odmietajúce federalistické ašpirácie nenemeckých etník). V rokoch 18641865 kritizoval ako predák rakúskonemeckých liberálov vládnu politiku voči Prusku. Obával sa ohrozenia veľmocenského postavenia monarchie. Na Ríšskej rade sa v októbri 1879 uvádza ako člen staronemeckého *Klubu liberálov* (Club der Liberalen). 

V roku 1872 sa stal predsedom židovskej náboženskej obce vo Viedni.

Jeho synom bol bankový odborník Felix Kuranda (18521917), ďalší syn Kamill Kuranda (18511919) bol tiež aktívny v politike.

## Referencie

## Iné projekty

## Zdroj

Kategória:Osobnosti z Prahy
Kategória:Nemeckí dramatici
Kategória:Rakúski dramatici
Kategória:Nemeckí novinári
Kategória:Rakúski novinári
Kategória:Rakúski politici
Kategória:Poslanci Frankfurtského parlamentu
Kategória:Poslanci Dolnorakúskeho krajinského snemu
Kategória:Poslanci rakúskej Ríšskej rady
Kategória:Držitelia Radu Leopolda
Kategória:Čestní občania Viedne
Kategória:Absolventi Univerzity Lipsko
Kategória:Nemecké osobnosti židovského pôvodu
Kategória:Pochovaní na Viedenskom ústrednom cintoríne